รัฐบาลไทย-ข่าวทำเนียบรัฐบาล-ผลการประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ
วันจันทร์ที่ 22 พฤษภาคม 2560
ผลการประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เปิดเผยภายหลังเป็นประธานการประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ ครั้งที่ 2/2560
● เห็นชอบ(ร่าง) ระเบียบฯ ว่าด้วยการตรวจราชการ การติดตาม ตรวจสอบ และประเมินผล โดยแบ่งระบบติดตามตรวจสอบประเมินผล ออกเป็น4ระดับ
นพ.ธีระเกียรติ เจริญเศรษฐศิลป์กล่าวว่าที่ประชุมได้ให้ความเห็นชอบ (ร่าง) ระเบียบกระทรวงศึกษาธิการ ว่าด้วยการตรวจราชการ การติดตาม ตรวจสอบ และประเมินผลการจัดการศึกษา พ.ศ. .... ซึ่งเป็นการดําเนินการเพื่อให้สอดคล้องกับแนวทางการขับเคลื่อนการปฏิรูปการศึกษาของกระทรวงศึกษาธิการในภูมิภาค ตามคําสั่งคณะรักษาความสงบแห่งชาติ ฉบับที่ 19/2560 ตลอดจนสอดคล้องกับสภาวการณ์ที่เปลี่ยนแปลงไป โดยได้มีการแต่งตั้งคณะทํางานดําเนินการ การจัดประชุมเชิงปฏิบัติการพิจารณาแก้ไขระเบียบดังกล่าว 5 ครั้ง พร้อมทั้งมีการประชาพิจารณ์รับฟังความเห็นจากผู้บริหารหน่วยงานการศึกษา
สาระสําคัญคือ การปรับระบบติดตาม ตรวจสอบ และประเมินผลการจัดการศึกษาแบ่งเป็น 4 ระดับคือ
ระดับชาติมีคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ เป็นคณะกรรมการกลางโดยผู้ตรวจราชการกระทรวงศึกษาธิการ ทําหน้าที่ตรวจราชการ ในประเด็นการสื่อสาร การสร้างความเข้าใจเกี่ยวกับนโยบายกระทรวง, การติดตามประเมินผลให้การบริหารงบประมาณสอดคล้องกับหลักการจัดการศึกษา, ศึกษา วิเคราะห์ วิจัยการประเมินผลระดับนโยบาย, เร่งรัดติดตามความก้าวหน้าการปฏิบัติงานตามแผนปฏิบัติราชการ ตลอดจนตรวจเยี่ยมรับฟังความคิดเห็นและช่วยเหลือแนะนําแก่ผู้ปฏิบัติงาน
- ทั้งนี้ ระเบียบฉบับนี้ได้ให้อํานาจผู้ตรวจราชการ ในการสั่งเป็นลายลักษณ์อักษรให้ผู้รับการตรวจปฏิบัติเรื่องใดเรื่องหนึ่งให้ถูกต้องตามกฎหมายหรืองดเว้นการปฏิบัติงานใด ๆ ในระหว่างการตรวจไว้ก่อนหากเห็นว่าก่อให้เกิดความเสียหายแก่ทางราชการ หรือประโยชน์ของประชาชนอย่างร้ายแรง พร้อมให้รายงานผู้บังคับบัญชาทราบหรือพิจารณาโดยด่วน รวมทั้งสั่งให้หน่วยงานของรัฐและเจ้าหน้าที่ชี้แจง ให้ถ้อยคํา สามารถทําการสอบสวนข้อเท็จจริงกรณีมีการร้องเรียน ตลอดจนแต่งตั้งบุคคลหรือคณะทํางานสนับสนุนการดําเนินงาน
ระดับภาคให้สํานักงานศึกษาธิการภาค(ศธภ.) ทําหน้าที่กําหนดแนวทางการติดตาม ตรวจสอบ และประเมินผลการจัดการศึกษา และการใช้จ่ายงบประมาณให้สอดคล้องกับนโยบายกระทรวงและหน่วยงานการศึกษาในสังกัด, ศึกษา วิเคราะห์ สังเคราะห์ วิจัย นิเทศ ติดตาม และประเมินผลการบริหารจัดการศึกษา, ให้คําแนะนําเพื่อพัฒนาระบบบริหารจัดการศึกษาระดับภาค ตลอดจนรายงานผลการติดตามของสํานักงานศึกษาธิการจังหวัด ไปยังคณะกรรมการติดตาม ตรวจสอบ และประเมินผลการจัดการศึกษาของกระทรวงตามที่กําหนด
ระดับจังหวัดให้สํานักงานศึกษาธิการจังหวัด(ศธจ.)ทําหน้าที่กําหนดแนวทางการติดตาม ตรวจสอบ และประเมินผลการจัดการศึกษาของหน่วยงานการศึกษาในระดับจังหวัด,ศึกษา วิเคราะห์ สังเคราะห์ วิจัย นิเทศ ติดตาม และประเมินผลการบริหารจัดการศึกษา, จัดทําข้อมูลสารสนเทศเพื่อใช้ประโยชน์ รวมทั้งรวบรวม ศึกษา วิเคราะห์ สังเคราะห์ ผลการติดตาม ตรวจสอบ และประเมินผลการจัดการศึกษาของหน่วยงานการศึกษาในสังกัด เพื่อสรุปรายงานเสนอขอความเห็นชอบต่อคณะกรรมการศึกษาธิการจังหวัด (กศจ.) ก่อนรายงานศึกษาธิการภาค
ระดับเขตพื้นที่การศึกษาให้มีคณะกรรมการติดตาม ตรวจสอบ ประเมินผล และนิเทศการศึกษาของสํานักงานเขตพื้นที่การศึกษา (สพท.) โดยผู้อํานวยการสํานักงานเขตพื้นที่การศึกษาพิจารณาแต่งตั้งเพื่อทําหน้าที่ส่งเสริมสนับสนุนให้นํามาตรฐานการศึกษาขั้นพื้นฐาน มากําหนดเป็นแนวทางในการติดตาม ประเมินผล และนิเทศการบริหารงานของหน่วยงานและสถานศึกษาในสังกัด, กําหนดแนวทางการศึกษา วิเคราะห์ วิจัย การบริหารงานของหน่วยงานและสถานศึกษาในสังกัด, พิจารณาแผนการติดตาม ตรวจสอบ และประเมินผลและนิเทศการศึกษา ตลอดจนติดตาม ประเมินผล และนิเทศให้เป็นไปตามแผน, รับทราบผลการติดตามพร้อมให้ข้อเสนอแนะเพื่อนําไปปรับปรุงพัฒนา, ประสานงานกับคณะกรรมการติดตาม ตรวจสอบ และประเมินผลการจัดการศึกษา และคณะกรรมการอื่นที่มีลักษณะงานเช่นเดียวกันทั้งหน่วยงานภายในและภายนอก รวมทั้งแต่งตั้งคณะอนุกรรมการได้ตามความจําเป็น
● รับทราบข้อเสนอการพัฒนาระบบการตรวจ ติดตาม และประเมินผลการจัดการศึกษา
ที่ประชุมได้รับทราบข้อเสนอของผู้ทรงคุณวุฒิเกี่ยวกับการพัฒนาระบบการตรวจ ติดตาม และประเมินผลการจัดการศึกษาของกระทรวง ที่น่าสนใจหลายประการ เช่น
ผู้ทรงคุณวุฒิด้านการศึกษาปฐมวัยเสนอให้มีระบบติดตามตรวจสอบเชิงคุณภาพบนกรอบของความเข้าใจที่ตรงกันทุกระดับ จัดการศึกษาระดับปฐมวัยโดยเน้นสัดส่วนนักเรียนกับครูและปฏิสัมพันธ์ภายในห้องเรียน ปรับเครื่องมือประเมินให้เป็นปัจจุบัน ประเมินสาระที่ควรเรียนรู้ ตลอดจนอ้างอิงเป้าหมายการจัดการศึกษาและดูแลเด็กปฐมวัยระดับสากล เช่น อาเซียน ยูเนสโก เป็นต้น
ผู้ทรงคุณวุฒิด้านการศึกษาขั้นพื้นฐาน เน้นในเรื่องของข้อมูล ที่ต้องมีมิติการดําเนินงานครบทุกด้าน ทั้งโอกาส ความเสมอภาค คุณภาพการศึกษา และประสิทธิภาพการบริหารจัดการ โดยนําข้อมูลเดิมมาใช้บางส่วน เก็บข้อมูลเพิ่มเติม และศึกษาวิเคราะห์จากงานวิจัยด้วย โดยข้อมูลด้านคุณภาพการศึกษา ต้องชี้ให้เห็นทิศทางการพัฒนาผู้เรียนให้ครอบคลุมความรู้ คุณธรรม จิตสาธารณะ และทักษะการทํางาน ส่วนข้อมูลด้านอื่น ๆ ต้องมีการเปรียบเทียบระหว่างกลุ่ม ประเทศ และแนวโน้มที่เปลี่ยนแปลงไป นอกจากนี้ เสนอให้นําข้อมูลสะท้อนการขับเคลื่อนยุทธศาสตร์ของกระทรวงมาใช้ ไม่ว่าจะเป็นการพัฒนาครู บุคลากร และวิทยฐานะครูที่ผูกพันกับการยกระดับผู้เรียน, นโยบายประชารัฐ, การเพิ่มสัดส่วนผู้เรียนอาชีวศึกษา, การจัดหลักสูตรอาชีวศึกษาและอุดมศึกษาสนองตอบการพัฒนาเศรษฐกิจและสังคม, การจัดการเรียนรู้ตามหลักปรัชญาของเศรษฐกิจพอเพียง เป็นต้น
สํานักงานรับรองมาตรฐานและประเมินคุณภาพการศึกษา (องค์การมหาชน) หรือ สมศ. เสนอให้นําผลการประเมินคุณภาพภายนอกมาใช้ในการพัฒนาคุณภาพการศึกษา เพื่อสะท้อนถึงข้อมูลสําคัญเกี่ยวกับการวางแผน การดําเนินงาน ภาพความสําเร็จ ตลอดจนแผนงานเพื่อเติมเต็มต่อยอดหรือวิธีการปรับปรุงแก้ไขจุดบกพร่องในการดําเนินงานของสถานศึกษา
●รับทราบคําสั่งแต่งตั้งคณะอนุกรรมการ 2 ชุด
ที่ประชุมรับทราบคําสั่งแต่งตั้งคณะอนุกรรมการ ซึ่ง รมว.ศึกษาธิการ ได้ลงนามในคําสั่งแต่งตั้งเมื่อวันที่ 31 มีนาคม 2560 ดังนี้
คณะอนุกรรมการติดตาม ตรวจสอบ การจัดการศึกษาของกระทรวงศึกษาธิการมีองค์ประกอบ ได้แก่ รัฐมนตรีว่าการกระทรวงศึกษาธิการและปลัดกระทรวงศึกษาธิการ เป็นที่ปรึกษา,รองปลัดกระทรวงศึกษาธิการ (กํากับสํานักตรวจราชการและติดตามประเมินผล สํานักงานปลัดกระทรวงศึกษาธิการ) เป็นประธาน, หัวหน้าผู้ตรวจราชการกระทรวงศึกษาธิการ เป็นรองประธาน, กรรมการ ได้แก่ ผู้ตรวจราชการกระทรวงศึกษาธิการทุกเขตตรวจราชการ รองเลขาธิการคณะกรรมการการศึกษาขั้นพื้นฐาน รองเลขาธิการคณะกรรมการการอาชีวศึกษา รองเลขาธิการคณะกรรมการการอุดมศึกษา รองเลขาธิการสภาการศึกษา รองเลขาธิการคณะกรรมการข้าราชการครูและบุคลากรทางการศึกษา รองเลขาธิการคณะกรรมการส่งเสริมการศึกษาเอกชน รองเลขาธิการสํานักงานส่งเสริมการศึกษานอกระบบและการศึกษาตามอัธยาศัยโดยผู้อํานวยการสํานักตรวจราชการและติดตามประเมินผล เป็นกรรมการและเลขานุการ
- อํานาจหน้าที่คือ กําหนดแนวทางวิธีการในการติดตาม ตรวจสอบ การจัดการศึกษาของกระทรวง รวมทั้งประเมินความเสี่ยงและเพิ่มคุณค่า ตลอดจนปรับปรุงแนวทางตามนโยบายการศึกษา, สอบทานผลการติดตาม ตรวจสอบการจัดการศึกษาของกระทรวง, ให้ความเห็น ข้อเสนอแนะเกี่ยวกับแนวทางการติดตาม ตรวจสอบการจัดการศึกษาระดับกระทรวง ระดับภาค และระดับจังหวัด, พิจารณาให้ข้อเสนอแนะเชิงนโยบายต่อคณะกรรมการติดตาม ตรวจสอบ และประเมินผลการจัดการศึกษาทุก 3 เดือน
คณะอนุกรรมการประเมินผลการจัดการศึกษาของกระทรวงศึกษาธิการมีองค์ประกอบ ได้แก่ รัฐมนตรีว่าการกระทรวงศึกษาธิการและปลัดกระทรวงศึกษาธิการ เป็นที่ปรึกษา,หัวหน้าผู้ตรวจราชการกระทรวงศึกษาธิการ เป็นประธาน,นายประเสริฐ หอมดี ผู้ตรวจราชการกระทรวงศึกษาธิการ เป็นรองประธาน กรรมการ ได้แก่ ผู้อํานวยการสํานักติดตามและประเมินผลการจัดการศึกษาขั้นพื้นฐาน สํานักงานคณะกรรมการการศึกษาขั้นพื้นฐาน, ผู้อํานวยการสํานักติดตามและประเมินผล สํานักงานคณะกรรมการการอาชีวศึกษา, ผู้อํานวยการสํานักมาตรฐานและประเมินผลอุดมศึกษา สํานักงานคณะกรรมการการอุดมศึกษา, ผู้อํานวยการสํานักประเมินผลการจัดการศึกษา สํานักงานเลขาธิการสภาการศึกษา, ผู้อํานวยการกลุ่มแผนงาน สํานักงานส่งเสริมการศึกษานอกระบบและการศึกษาตามอัธยาศัย, ผู้เชี่ยวชาญเฉพาะด้านส่งเสริมมาตรฐานการศึกษา สํานักงานคณะกรรมการส่งเสริมการศึกษาเอกชนโดยผู้อํานวยการสํานักตรวจราชการและติดตามประเมินผล เป็นกรรมการและเลขานุการ
- อํานาจหน้าที่คือ กําหนดแนวทางการประเมินผลการจัดการศึกษาของกระทรวงตามนโยบายรัฐมนตรี, ดําเนินการประเมินผลการจัดการศึกษาของกระทรวง รวมทั้งพิจารณาผลการดําเนินงานการใช้จ่ายงบประมาณของหน่วยงานและสถานศึกษาในสังกัด เพื่อประเมินความเสี่ยงการใช้จ่ายและบริหารงบประมาณ, ให้ความเห็น ข้อเสนอแนะเกี่ยวกับแนวทางการติดตาม ตรวจสอบ และประเมินผลการจัดการศึกษาระดับกระทรวง ระดับภาค และระดับจังหวัด, พิจารณาให้ข้อเสนอแนะเชิงนโยบายต่อคณะกรรมการติดตาม ตรวจสอบ และประเมินผลการจัดการศึกษาทุก 3 เดือน